
A CLOUD12 kísérlet megtekintése

A két napos kutatóút során betekintést nyerhettünk a CERN-ben működő CLOUD (Cosmics Leaving Outdoor Droplets) kísérlet mindennapjaiba, a kutatócsoport munkájába. A kutatóút első napján meghallgattuk Hanna Elina Manninen előadását, amelyben ismertette a CLOUD kísérlet célját, bemutatta működését és eredményeit. A kutatócsoport tagjai a kísérletsorozat folyamán minden nap tartanak egy kb. két órás megbeszélést. Az előadást követően a munkamegbeszélésen vettünk részt, amelyen a csoport tagjai prezentálták éppen aktuális eredményeiket, aggályaikat, majd ezek megvitatására is sor került. A megbeszélést online közvetítették, így több kutató távolról is hozzászólhatott az éppen aktuális témához.
A kutatóút második napján Jasper Kirkby, a CLOUD vezetője személyesen kalauzolt minket végig a kísérlet helyszínén. Az alapvető kísérleti egység egy 3×3 m nagyságú speciális ködkamra, amely lehetővé teszi, hogy megismerjük a kapcsolatot a galaktikus kozmikus sugárzás és a felhőképződés között. Jelen kampány során elsősorban a városi környezetre és a biogén emisszióra koncentrálnak. Az egyedülálló kísérlet okán több rangos intézet (pl. Helsinki Egyetem, Bécsi Egyetem, stb.) mérőműszere is megtalálható volt a ködkamra körül, így ezek megtekintésére is lehetőségünk nyílt. Távozás előtt még ellátogattunk a CERN Mikrokozmosz kiállítására, ahol a részecskegyorsítóról tanulhattunk. A CLOUD kísérletnél szerzett tapasztalat nagyban hozzájárul kutatói munkám sikerességéhez. A világon egyedülálló kísérleti rendszerek és munkamódszerek – különös tekintettel a csapatmunka és diszkusszió fontosságára  megismerése segít egy új, modern látásmód kialakításában, amelyet később mind hazai, mind nemzetközi téren hasznosíthatok.

